Osmo Koivunen

Osmo Eino Olavi Koivunen (24. joulukuuta 1914 Hausjärvi – 14. lokakuuta 1970 Helsinki) oli suomalainen keilailun maailmanmestari.

Koivunen saavutti neljä mitalia Helsingissä 1954 käydyissä keilailun MM-kilpailuissa. Hän voitti Odin Koskisen kanssa kultaa parikilpailussa, hopeaa Ruotsin Gösta Algeskogille hävinneenä henkilökohtaisessa kilpailussa ja kahdeksan miehen joukkuekilpailussa sekä pronssia viiden miehen joukkuekilpailussa. Helsingborgin MM-kilpailuissa 1958 hän voitti maailmanmestaruuden viiden miehen joukkuekilpailussa ja hopeaa kahdeksan miehen kisassa.

Koivunen voitti nelimiehisjoukkueiden Suomen mestaruuden Keila-Miesten joukkueessa vuonna 1958. Hän edusti myös Keila 45 -seuraa. Vuonna 1959 hän keilasi kahdeksan sarjan Suomen ennätyksen 1905 pistettä ja teki samalla myös neljän sarjan ennätyksensä 1084 pistettä.

Koivunen kilpaili myös soudussa edustaen Soutumiehet-seuraa. Hänen poikansa Pertti ja Kari Koivunen ovat menestyneet kohtalaisesti keilailussa.

Lähteet

 
 
 
 

Suomalaiset keilaajat
Vuonna 1914 syntyneet
Vuonna 1970 kuolleet